Tidligere spion skal forklare seg om statsadvokats død
Nisman ble funnet død 18. januar, dagen før han skulle ha deltatt i en høring i nasjonalforsamlingen om anklagene han hadde fremmet mot Argentinas president Cristina Fernández de Kirchner. Tirsdag ble det kjent at statsadvokaten hadde skrevet ut en arrestordre på Fernández. I dokumentet anklages Fernández for å ha forsøkt å hindre at iranske tjenestemenn ble stilt til ansvar for bombeangrepet mot et jødisk senter i Buenos Aires i 1994. Angrepet tok livet av 85 personer, og er det verste terrorangrepet i Argentinas historie. Argentinske påtalemyndigheter har konkludert med at det var utført av en gruppe iranere. President Cristina Fernández de Kirchner har vært på statsbesøk i Kina helt siden statsadvokatens død ble kjent. Nå mener argentinske myndigheter at Nismans beskyldninger mot presidenten og hans dødsfall er knyttet til en maktkamp i den argentinske etterretningstjenesten og spioner som nylig hadde blitt sagt opp.En av dem som ble sagt opp var Antonio Stiusso, som hadde hjulpet Nisman med etterforskningen. Myndighetene påstår at Stiusso førte Nisman bak lyset. Etter Nismans død ba tre dommere om å få slippe å ta saken om bombeangrepet. Men myndighetene så seg til slutt nødt til å beordre én av de tre, Daniel Rafecas, til å tre fram. Rafecas er ekspert på menneskerettigheter og har ledet studier på holocaust, noe som har gitt ham priser fra tre jødiske grupper i Argentina.Etterforskningsleder Viviana Fein sa mandag at de foreløpige rettsmedisinske undersøkelsene ikke tyder på at noen andre var involvert i Nismans død. Leiligheten var låst, og det skal ikke ha blitt funnet spor som tyder på at noen hadde tvunget seg inn i leiligheten eller at det hadde funnet sted et ran. Hun sier imidlertid at man ikke kan utelukke at statsadvokaten ble presset til å begå selvmord, og legger til at våpenet ikke tilhørte ham. Ifølge en kilde i sikkerhetsdepartementet skal den omstridte statsadvokaten ha hatt beskyttelse av 10 polititjenestemenn, som skal ha stått vakt ved inngangen til bygningen og i en bil i nærheten. Politivaktene skal aldri ha befunnet seg inne i bygningen. Journalisten som var først ute med å skrive om statsadvokatens død, forlot nylig Argentina. Han befinner seg nå i Israel og har begrunnet flukten med at han frykter for sitt eget liv. Han har også sagt at han ikke kommer tilbake før landet har fått en ny regjering. Kilde: NTB/VG
En tidligere spion er kalt inn for å avgi forklaring om dødsfallet til den argentinske statsadvokaten Alberto Nisman.